钦定古今图书集成/明伦汇编/闺媛典/第116卷 > 秋胡诗九首 宋颜延之
## 钦定古今图书集成/明伦汇编/闺媛典/第116卷 > 秋胡诗九首 宋颜延之

椅桐倾高凤，寒谷待鸣律。影响岂不怀，自远每相匹。
婉彼幽闲女，作嫔君子室。峻节贯秋霜，明艳侔朝日。
嘉运既我从，欣愿自此毕。

《燕居》未及好，良人顾有违。脱巾千里外，结绶登王畿。
戒徒在昧旦，左右来相依。驱车出郊郭，行路正威迟。
存为久离别，没为长不归。

嗟余怨行役，三陟穷晨暮。严驾越风寒，解鞍犯霜露。
原隰多悲凉，回飙卷高树。离兽起荒蹊，惊鸟纵横去。
悲哉游宦子，劳此山川路。

超摇行人远，宛转年运徂。良时为此别，日月方向除。
孰知寒暑积，《僶俛》见荣枯。岁暮临空房，凉风起坐隅。
寝兴日已寒，白露生庭芜。

勤役从归愿，反路遵山河。昔辞秋未素，今也岁载华。
蚕月欢时暇，桑野多经过。佳人从所务，窈窕援高柯。
倾城谁不顾，弭节停中阿。

年往诚思劳，路远阔音形。虽为五载别，相与昧平生。
舍车遵往路，凫藻驰目成。南金岂不重，聊自意所轻。
义心多苦调，密比金玉声。

高节难久淹，朅来空复辞。迟迟前途尽，依依造门基。
上堂拜嘉庆，入室问何之。日暮行来归，物色桑榆时。
美人望昏至，惭叹前相持。

有怀谁能已，聊用申苦难。离居殊年载，一别阻河关。
春来无时豫，秋至恒早寒。明发动愁心，闺中起长叹。
惨凄岁方晏，日落游子颜。

高张生绝弦，声急由调起。自昔枉光尘，结言固终始。
如何久为别，百行愆诸己。君子失明义，谁与偕没齿。
愧彼《行露》诗，甘之长川汜。